महारुफको कप्तानीमा काठमाडौं किंग्स
श्रीलंकाका अलराउन्डर परवेज महारुफलाई कप्तानमा चुन्दै काठमाडौं किंग्स ११ ले शुक्रबार टीभीएस एभरेस्ट प्रिमियर लिग (ईपीएल) क्रिकेटका लागि आफ्नो टोली घोषणा गरेको छ । 
काठमाडौं — श्रीलंकाका अलराउन्डर परवेज महारुफलाई कप्तानमा चुन्दै काठमाडौं किंग्स ११ ले शुक्रबार टीभीएस एभरेस्ट प्रिमियर लिग (ईपीएल) क्रिकेटका लागि आफ्नो टोली घोषणा गरेको छ ।  ईपीएल प्रालिको आयोजनामा सोमबार सुरु हुने ६ फ्रेन्चाइज टोली सहभागी प्रतियोगितामा भाग लिन महारुफ शुक्रबार काठमाडौंमा आउनेबित्तिकै किंग्स ११ को पत्रकार सम्मेलनमा सहभागी हुन होटल सोल्टी पुगेका थिए । महारुफले श्रीलंकाबाट १ सय ९ वानडे अन्तर्राष्ट्रिय, २२ टेस्ट र ८ टान्टी–२० अन्तर्राष्ट्रिय खेलेका छन् । दाहिने हाते मध्यम गतिका बलर र मध्यक्रमका ब्याट्सम्यान महारुफले गत वर्ष जुनमा ओभलमा इंग्ल्यान्डसँग श्रीलंकाबाट पछिल्लो पटक वानडे अन्तर्राष्ट्रिय खेलेका थिए । ३३ वर्षे उनले आधिकारिक रूपमा अझै संन्यास नलिए पनि २०११ यता टेस्ट खेलेका छैनन् । उनीसँगै टोलीमा अर्का श्रीलंकाली खेलाडी अक्क्षु फर्नान्डो पनि छन् । फर्नान्डो ब्याटिङ अलराउन्डर हुन् । उनी हाल श्रीलंकाको रागमा स्पोर्ट्स क्लबसँग आबद्ध छन् । मध्यक्रममा ब्याटिङ गर्ने फर्नान्डो लामो प्रहारका लागि प्रख्यात छन् । उनी दायाँहाते अफ स्पिनर पनि हुन् । टोलीको जर्सी सार्वजनिक गर्दै टोलीका मालिक, प्रशिक्षक तथा कप्तान । तस्बिर : इलिट जोशी/कान्तिपुरसोमपाल कामी मार्की खेलाडी रहेको किंग्स ११ मा सागर पुन, अमित श्रेष्ठ, नरेश बुढाएर, राजु रिजाल, सिद्धान्त लोहनी, अमरसिंह राउटेला, जितेन्द्र मुखिया, सुशील कँडले, विक्रम भुसाल, पूरन बिक छन् । टोलीले टयालेन्ट हन्टबाट रूपन्देहीका निकेश थापा र विदेशी खेलाडीमा भारत पन्जाबका सागर कुमारलाई राखेको छ । एउटा टोलीमा तीन विदेशी खेलाडी राख्नुपर्ने अनिवार्य प्रावधान छ । टोली घोषणामा काठमाडौं महानगरपालिकाको मेयर विद्यासुन्दर शाक्य, मोडल नीति शाह लगायतले किंग्स ११ लाई शुभकामना दिएका थिए । ईपीएलको पहिलो संस्करणमा कलर्स फ्याक्टरको नामबाट खेल्दै फाइनल पुगेको किंग्स ११ को नारा ‘वल वल काठमाडौं वल’ नारा दिएको छ । गाढा रातो र कालो रंगको टोलीको जर्सी नेवारी महिलाले लगाउने हाकुपटासीसँग प्रतिविम्बत गरिएको किंग्सका मालिक रोहित गुप्ताले बताए । ‘ईपीएललाई हामी व्यग्रसाथ कुरिरहेका छौं, म यसलाई लिएर निकै उत्साहित छु,’ गुप्ताले भने, ‘नेपाली क्रिकेटमा पहिलोपल्ट यस्तो खाले चहलपहल भइरहेको छ । यसले नेपाली क्रिकेटमा मात्र नभई नेपाली खेलकुदमै कोसेढुंगा कायम गर्न सक्छ ।’ उनले आफ्नो टोलीले जित्ने आशा राखेको तर स्तरीय क्रिकेट हुनु र दर्शक मैदानमा आएर खेल हेर्ने अपेक्षा राखेको बताए । उनले विदेशी खेलाडीले पाएको पारिश्रमिक रकम खुलाउन चाहेनन् । मार्की खेलाडी सोमपालले आफ्नो टोली सन्तुलित रहेको जनाए । आफ्नो टोली युवा भए पनि अनुभवी रहेको उनले बताए । टेली हेल्डिङ प्रालिमातहतको काठमाडौं किंग्सलाई कलर्स मोबाइल र एनएमबी बैंकको प्रायोजन छ । एनएमबीका प्रमुख कार्यकारी अधिकृत सुनील केसीले ईपीएलले नेपाली क्रिकेटलाई अर्को स्तरमा पुर्‍याउने आशा लिएको बताए । कलर्सका कार्यकारी निर्देशक सञ्जय अग्रवालले भने, ‘विगत केही वर्षयता नेपालमा घरेलु क्रिकेट केही भइरहेको थिएन । त्यसैले ईपीएलले सबै खेलाडीलाई राम्रो प्लेट फर्म दिएको छ ।’ किंग्स ११ ले ईपीएलको उद्घाटन दिन सोमबार ललितपुर प्याट्रियट्ससँग खेल्नेछ ।तयारीअनुसारको अपेक्षामनोज कटुवाल, प्रशिक्षक टोली सन्तुलित छ । ब्याट्सम्यानदेखि बलरसम्म सबै राम्रा छन् । स्पिनर विक्रम र सुशीलले टोलीको बलिङ बलियो भएको छ । अमित, नरेश, सागर र सिद्धान्तले ब्याटिङलाई सुदृढ बनाएका छन् । सोमपाल आफैं ब्याटिङ गर्ने क्षमता राख्छन् ।हाम्रा टोलीमा धेरै अलराउन्डर छन् । त्यसैले योजनाअनुसार सन्तुलन मिलाएर टोली बनाउने छौं । टयालेन्ट हन्टबाट देव्रेहाते स्पिनर नितेश थापा पनि आएका छन् । १ सय ५० जनाबाट उनी छनोट हुँदै टोलीमा समावेश भएका हुन् । तयारी राम्रो भइरहेको छ । हामीले सबैभन्दा अगाडि प्रशिक्षण सुरु गरेका हौं । तयारीअनुसार प्रदर्शन राम्रो हुने अपेक्षा छ । यसअघि मैले पुलिस टिम हेरिसकेको छु । पुलिस टोली राम्रो पनि भएकाले नतिजा पनि आएको थियो । यसपालि चुनौती फरक छ । मैले पहिलोपल्ट फ्रेन्चाइज टोली हेरिरहेको छु । ईपीएलमा खेल्ने सबै टोली एकैस्तरका हुन्छन् । त्यही पनि फाइनल पुग्ने अपेक्षा राखेको छु ।नेपाली क्रिकेटबारे जानकार छु परवेज महारुफ, कप्तानअन्तर्राष्ट्रिय क्रिकेट परिषद् (आईसीसी) को प्रतियोगिताबाट मैले नेपालको क्रिकेट बारे जानकारी लिइरहेको थिएँ । म केही नेपाली खेलाडीलाई चिन्छु पनि । मलाई नेपालमा बोलाएकामा टोलीका मालिक रोहितलाई धन्यवाद दिन चाहन्छु । म प्रतियोगिता सुरु हुनु केही दिनअघि नेपाल आइपुगेको छु । अबका केही दिन टोलीसँगै बिताउनु छ । यसबीच हामीले टोलीका सबै पक्ष अध्ययन गर्नेछौं । मैले पहिलोपल्ट फ्रेन्चाइज टोलीको कप्तानी जिम्मेवारी लिँदै छु । युवा टोलीमा मेरो अनुभवको सक्दो प्रयोग गर्नु छ । एउटा कप्तान र अनुभवी खेलाडी भएको नाताले मैले आफ्नो प्रदर्शन पनि हेर्नुपर्छ ।